[pic] | COMISIA COMUNITĂŢILOR EUROPENE |

Bruxelles, 18.2.2009

COM(2009) 86 final

2007/0013 (COD)

AVIZUL COMISIEI în conformitate cu articolul 251 alineatul (2) al treilea paragraf litera (c) din Tratatul CE, privind amendamentele Parlamentului European la poziția comună a Consiliului referitoare la propunerea de

DIRECTIVĂ A PARLAMENTULUI EUROPEAN ȘI A CONSILIULUI PRIVIND TAXELE DE AEROPORT

DE MODIFICARE A PROPUNERII COMISIEI în conformitate cu articolul 250 alineatul (2) din Tratatul CE

2007/0013 (COD)

AVIZUL COMISIEI în conformitate cu articolul 251 alineatul (2) al treilea paragraf litera (c) din Tratatul CE, privind amendamentele Parlamentului European la poziția comună a Consiliului referitoare la propunerea de

DIRECTIVĂ A PARLAMENTULUI EUROPEAN ȘI A CONSILIULUI PRIVIND TAXELE DE AEROPORT

1. Introducere

În temeiul articolului 251 alineatul (2) al treilea paragraf litera (c) din Tratatul CE, Comisia trebuie să emită un aviz cu privire la amendamentele propuse de Parlamentul European la a doua lectură. Avizul Comisiei cu privire la amendamentul 31 propus de Parlament este prezentat în continuare.

2. Context

Data transmiterii propunerii către Parlamentul European și către Consiliu [document COM(2006) 820 final – 2007/0013COD]: | 29 ianuarie 2007 |

Data avizului Comitetului Economic și Social European: | 26 septembrie 2007 |

Data avizului Comitetului Regiunilor: | 10 octombrie 2007 |

Data poziției Parlamentului European la prima lectură: | 15 ianuarie 2008 |

Data adoptării acordului politic al Consiliului: | 7 aprilie 2008 |

Data adoptării poziției comune a Consiliului: | 23 iunie 2008 |

Data poziției Parlamentului European la a doua lectură: | 23 octombrie 2008 |

3. Obiectul propunerii

Scopul propunerii adoptate de Comisie la 24 ianuarie 2007 este de a facilita discuțiile privind taxele de aeroport între aeroporturi și companiile aeriene. Propunerea definește câteva reguli de bază referitoare la procedurile pentru perceperea de taxe. Aceste reguli se bazează pe principii general acceptate deja aprobate de statele membre în cadrul consiliului Organizației Aviației Civile Internaționale. Primul principiu are scopul de a asigura organizarea de consultări periodice între aeroporturi și companiile aeriene în ceea ce privește taxele, în cadrul cărora ambele părți își pot explica și dezvolta punctele de vedere. Obiectivul este de a asigura faptul că aeroporturile au consultat și au informat companiile aeriene înainte de a lua o decizie privind taxele de aeroport. Cel de-al doilea principiu se referă la transparența elementelor care constituie baza taxelor de aeroport. Aceste informații vor fi examinate în cadrul consultărilor periodice. Cel de-al treilea principiu este interzicerea discriminării între companiile aeriene.

Propunerea sugerează, de asemenea, crearea unei autorități independente de reglementare în fiecare stat membru. Această autoritate va supraveghea perceperea taxelor și va asigura respectarea dispozițiilor relevante ale directivei. Autoritatea va acționa, în consecință, pe baza reclamațiilor părților în ceea ce privește taxele de aeroport.

4. Avizul Comisiei cu privire la amendamentele Parlamentului European

4.1. Amendamente acceptate de Comisie

- Amendamentele 1, 4, 14, 8, 9, 10, 18 și 27 ale Parlamentului European au ameliorat considerabil claritatea textului în raport cu poziția comună a Consiliului

- Amendamentele 5, 6, 11, 12, 13, 16, 17, 20, 21, 22, 24, 25, 26, 28, 29, 30 și 31 sunt foarte aproape de propunerea inițială a Comisiei în privința mai multor aspecte. În special referitor la denumire și termene

- Parlamentul European a adoptat, de asemenea, două amendamente de clarificare a unor aspecte ale finanțării. Amendamentul 7 introduce un considerent care clarifică faptul că prefinanțarea infrastructurii aeroportuare ar trebui să fie însoțită de garanții. Amendamentul 15 prevede că aeroporturile trebuie să furnizeze informații privind orice finanțare din partea autorităților publice.

- Amendamentul 19 pune mai mult accent pe principiul nediscriminării.

- Amendamentul 23 clarifică faptul că funcțiile autorității independente de supraveghere pot fi delegate.

- Amendamentele 2 și 3 aduc clarificări asupra motivelor de includere a celui mai mare aeroport din fiecare stat membru în domeniul de aplicare al directivei.

- Prin urmare, Comisia poate accepta toate amendamentele.

- Mai mult, amendamentele confirmă acordul dintre instituții. Consiliul a transmis deja o scrisoare Parlamentului prin care aprobă amendamentele acestuia.

5. Concluzie

În temeiul articolului 250 alineatul (2) din Tratatul CE, Comisia își modifică propunerea în conformitate cu cele menționate anterior.